NSFAS het SA ‘in die steek gelaat’, sê ScopaArgieffoto ter illustrasie. (Foto: NSFAS, Facebook) Scopa (die staande komitee oor openbare rekeninge in die parlement) het Woensdag gesê die Nasionale Skema vir Finansiële Bystand vir Studente (NSFAS) het Suid-Afrika in die steek gelaat. “NSFAS is geteister deur korrupsie veral deur werknemers wat op ŉ bedrieglike wyse leengeld geneem het en die regering het boonop ineengestort,” het Mkhuleko Hlengwa, voorsitter van die komitee, in ŉ verklaring gesê. Die komitee het ook ŉ verslag van South African Express (SA Express) verwerp en sy kommer oor die mynmaatskappy Alexkor uitgespreek. Dié drie entiteite het vandeesweek met Scopa vergader om te verduidelik hoekom hulle nie hul jaarverslae vir 2018-’19 ingedien het nie. Hoewel NSFAS ŉ datum gegee het wanneer hy beplan om sy verslag in te dien, het SA Express en Alexkor nog nie aangedui wanneer hulle hul verslae gaan indien nie. “Die komitee is van mening dat die vorige NSFAS-direksie Suid-Afrikaners in die steek gelaat het deur toe te laat dat die entiteit só ŉ punt bereik. Die entiteit is tans onder administrasie en kon nie sy jaarverslag betyds voorlê nie,” het Hlengwa verduidelik. Volgens Hlengwa het Scopa die verslag van SA Express verwerp waarin dit ŉ onbevredigende uiteensetting gegee het oor hoekom die onderneming nie finansiële jaarstate ingedien het nie. Volgens Scopa het hy verneem dat SA Express ŉ brief van die regering ontvang het waarin die onderneming van ŉ fondstoekenning van R300 miljoen ingelig word. Die komitee het gesê hy kan dus nie ŉ vertraging in die regering se finansiële reddingsaksie aanvaar as ŉ verskoning dat SA Express nie sy jaarverslag kon voorlê nie. Hlengwa het gesê die komitee sal vergaderings byeenroep om die aard van sodanige fondstoekennings by staatsbeheerde ondernemings te begryp veral met betrekking tot die hantering van die oorsaak van finansiële probleme. Die komitee het kommer uitgespreek oor die haglike situasie by Alexkor wat tans ook onder administrasie is. “Alexkor het hoë skuldvlakke en geen kans om daardie skuldeise na te kom nie,” het Scopa gesê.